Zenia Stampe (RV), 2025-01-28:
Tak for det.
Jeg synes da, jeg har sådan nogle månedlige betalinger, men det er jo så nok, fordi jeg er medlem.
Vi er absolut positivt stemt over for det her forslag.
Jeg tænker egentlig heller ikke, at det vil belaste folk mere på deres bopæl, for hvis det i virkeligheden bare handler om, at de, næste gang de kommer, ikke bare spørger, om man vil give en enkeltdonation eller blive medlem, men at der så også er en tredje mulighed, nemlig at man kan blive fast donor, så gør det vel ikke, at de kommer oftere, så det tænker jeg ikke skaber øget bureaukrati, som jeg ellers godt kan forstå at ministeren er optaget af.
Jeg synes måske bare ikke, at det er så relevant lige præcis i forbindelse med det her forslag.
Jeg synes, der er en lidt større diskussion.
Vi er for det her forslag, men jeg synes, det rejser en lidt større diskussion, og den skal nok i virkeligheden ikke være i sådan et udvalg, som arbejder med indsamlinger, men i virkeligheden mere i foreningerne.
Det er jo også et tema, der fylder i partierne, altså det her med, at man har flere og flere, som ikke rigtig vil melde sig ind og være en del af medlemsdemokratiet, men som gerne vil støtte sagen.
Om det så er at støtte en valgkamp, en forening, eller hvad det kunne være, altså støtte sagen, men ikke være en del af medlemsdemokratiet.
Det synes jeg er fint, hvis det er den måde, man både kan skabe engagement i demokratiet og skabe engagement og støtte til vores vigtige civilsamfundsorganisationer.
Men det er klart, at jeg også synes, at der er nogle dilemmaer forbundet med det, altså at det ikke længere i så høj grad er vælgerforeninger eller ngo-foreninger, men mere sager, som man så kan blive fast donor til eller støtte af.
Det synes jeg rejser nogle helt andre spørgsmål.
Men det er jo sådan, virkeligheden er lige nu, og vi ønsker de bedste betingelser som overhovedet muligt for vores civilsamfundsorganisationer, fordi de spiller en vigtig rolle.
Der har jo også været et krav de seneste 20 år; det startede under Anders Fogh Rasmussen.
Kort tid efter han tiltrådte i 2001, kan jeg huske, skærpede man reglerne og ændrede på reglerne for støtte til nogle af de her ngo'er, fordi man mente, at de i højere grad skulle være selvbårne, altså generere flere indtægter selv.
Så det er jo en udvikling, vi politisk sådan set også har skubbet til.
Jeg ved nu egentlig ikke, om vi var for.
Det tror jeg ikke vi var dengang.
Men det er jo i hvert fald en udvikling, som det flertal, der har været på Christiansborg, har skubbet til de sidste år, for man har sagt til foreningerne, at de i højere og højere grad skal ud og fundraise deres egne penge blandt medlemmer eller via donationer og altså ikke vente på statslige bevillinger.
Så det er jo en meget naturlig konsekvens af den udvikling.
Og det rejser så bare den generelle debat, som jo fylder alle mulige andre steder, ikke mindst hos os selv, om, hvad det så gør ved medlemsdemokratiet.
For vi er glade for foreninger, men hvad hvis foreningerne mister det indre medlemsdemokrati?
Det skaber nogle helt andre udfordringer, men det tror jeg vi må løse et andet sted og tage den diskussion, for vi støtter i hvert fald op om, at ngo'erne og civilsamfundsorganisationerne får den her mulighed.